L-isforzi ta' konservazzjoni mill-UE qed ireġġgħu lura t-tnaqqis fil-ħajja selvaġġa Illum il-Kunsill adotta l-pożizzjoni tiegħu fl-ewwel qari dwar il-programm LIFE għall-2021-2027 u b'hekk witta t-triq għall-adozzjoni finali tiegħu. Il-pass finali ser ikun l-approvazzjoni tat-test mill-Parlament Ewropew fit-tieni qari. L-adozzjoni tal-pożizzjoni tal-Kunsill issegwi qbil proviżorju li ntlaħaq mal-Parlament Ewropew f'Diċembru 2020. LIFE huwa l-programm ewlieni tal-UE għan-natura, il-protezzjoni tal-bijodiversità u l-ġlieda kontra t-tibdil fil-klima. Mill-2021, LIFE ser jiffinanzja wkoll azzjonijiet relatati mal-effiċjenza fl-enerġija u l-enerġija rinnovabbli. Ninsab kuntent li saħħaħna l-ambizzjoni tagħna għall-programm LIFE. B'żieda fil-baġit, LIFE ser ikollu impatt aktar b'saħħtu fuq il-post, fl-istati membri kollha. Dan ser ikun għodda importanti biex jgħin fl-implimentazzjoni tal-politika dwar l-ambjent u l-klima u biex jintlaħqu l-objettivi tan-newtralità klimatika fl-UE sal-2050. João Pedro Matos Fernandes, Ministru għall-Ambjent u l-Azzjoni dwar il-Klima tal-Portugall Il-qbil li ntlaħaq mal-Parlament Ewropew jalloka pakkett finanzjarju totali ta' €5.432 biljun għal LIFE għall-perjodu 2021-2027. Din iż-żieda fil-baġit tirrifletti l-qbil li ntlaħaq taħt il-baġit fit-tul tal-UE (QFP) li tiġi applikata mira klimatika globali ta' mill-anqas 30% għall-ammont totali tan-nefqa mill-QFP tal-UE u mill-istrument tal-Unjoni Ewropea għall-irkupru Next Generation EU. Il-koleġiżlaturi qablu wkoll li t-tul tal-programm LIFE jiġi allinjat mat-tul tal-QFP. Kuntest Filwaqt li tnieda fl-1992, il-programm LIFE huwa l-uniku strument ta' finanzjament tal-UE ddedikat kompletament għal objettivi ambjentali u klimatiċi. L-objettiv ġenerali tal-programm LIFE għall-2021-2027 huwa li jikkontribwixxi għat-tranżizzjoni lejn ekonomija nadifa, ċirkolari, effiċjenti fl-użu tal-enerġija, newtrali għall-klima u reżiljenti għat-tibdil fil-klima, inkluż permezz tat-tranżizzjoni lejn enerġija nadifa, għall-protezzjoni u t-titjib tal-kwalità tal-ambjent u biex jitrażżan u jitreġġa' lura t-telf tal-bijodiversità. Sal-lum, aktar minn 5 000 proġett ġew kofinanzjati minn LIFE. Il-Parlament Ewropew adotta l-mandat ta' negozjar tiegħu dwar il-proposta għal regolament f'Diċembru 2018. Il-Kunsill ukoll laħaq approċċ ġenerali parzjali f'Diċembru 2018. In-negozjati bejn il-koleġiżlaturi bdew f'Jannar 2019 u wasslu għal fehim komuni f'Marzu 2019, li eskluda kwistjonijiet relatati mal-baġit u kwistjonijiet orizzontali marbuta mal-qafas finanzjarju pluriennali (QFP). Wara ftehim dwar il-QFP, reġgħu bdew in-negozjati dwar ir-regolament LIFE u l-Kunsill u l-Parlament Ewropew laħqu qbil proviżorju fis-17 ta' Diċembru 2020, fejn iffinalizzaw dawk il-punti. Il-pass li jmiss huwa l-approvazzjoni formali tal-qbil proviżorju mill-Parlament Ewropew, qabel ma r-regolament ikun jista' jidħol fis-seħħ. Pożizzjoni tal-Kunsill fl-ewwel qari dwar il-programm LIFE Programm LIFE – il-Presidenza tal-Kunsill tilħaq qbil politiku proviżorju mal-Parlament (stqarrija għall-istampa, 17 ta' Diċembru 2020) Proposta tal-Kummissjoni li tistabbilixxi programm għall-ambjent u l-azzjoni klimatika (LIFE)